钦定古今图书集成/方舆汇编/职方典/第1065卷 > 形胜附
## 钦定古今图书集成/方舆汇编/职方典/第1065卷 > 形胜附

本府。〈南平县附郭。〉

在八闽，则咽喉也。崇山峻岭为郛郭，惊湍激流为沟池。宋杨时曰：“《山川》清明伟丽，为东南之最胜。”

将乐县

当延、汀二郡之冲，北镇西台。其山高出霄汉，而支垄逶迤，左环右抱，曰封山，曰“五马。” 岩岫磊砢，翠山浮岚，而溪流清泚，横堑其前。

《翠帘》翔舞于前，《含云》蹲踞于后。龟山蜿蜒于左，五马驰逐于右。

大田县

当三府四县之冲，为八闽之中域。二水东流，双峰北峙，虎山障其西，仙峰屏其南，中万山而廓平原，为西南要镇。

沙县

沙邑据闽中之胜，北耸危冈，以临邑郭，右襟西岭，左带东麓，大溪建瓴南下，堑设天险，重山盘错，外环屏厄，盖南剑喦邑也。

尤溪县

双峰北耸，二水东注，帷山翼其西，象山揖其南。其他叠嶂层峦，东拱西顾，如象如狮，形状特异。清溪一带，抱邑之左而东注焉。

顺昌县

邑介江西邵武之冲，九龙山蜿蜒于县北，五马山跳跃于县南，石溪东流，密溪西绕，真山，溪之秀丽也。

永安县

巉岩峭壁，惊骇游目。栟榈山北峙，石罗山南列。其他峰峦岩岫，不可胜数。